Príprava na novú sezónu a predovšetkým na prvú vážnu previerku začiatkom septembra, ktorou bude kvalifikačný turnaj o postup do základnej skupinovej fázy Ligy majstrov v Prešove, pokračuje dnešným podvečerným tréningom.
DOBOJ/PREŠOV. Na Sparkassen Cupe 2011 v Nemecku i na TV turnaji šampiónov v bosnianskom Doboji sedemnásobný slovenský majster mal za súperov silné tímy z nemeckej prvej i druhej bundesligy, hral napríklad aj s popredným francúzskym Chambery, v Bosne dokonca s ostatným víťazom Ligy majstrov FC Barcelona.
Tréner chce detailné poznanie
Všetko to boli náročné herné previerky pre mužstvo, ktoré tréner Tatrana Prešov Djordje Rašič na kvalifikáciu Ligy majstrov aj na premiérový ročník v medzinárodnej SEHA League buduje.
Dve posledné čakajú Prešovčanov v závere tohto týždňa v Tatran handball aréne s maďarským Mezökovesdi KC a poľským extraligistom Stal Mielec.
"Turné bolo náročné. Cestovanie, tréningy, zápasy. Za šesť dní v Nemecku sme odohrali päť stretnutí, z ktorých prehrali iba jeden z bundesligovým Magdeburgom," konštatoval počas našej návštevy na turnaji v Doboji D. Rašič.
"Výsledky v príprave nie sú pre mňa ale vôbec prvoradé. V Prešove sa tvorí nové mužstvo, takže chcem detailne poznať všetkých hráčov, ktorí sú v kádri. Každý dostal v prípravných zápasoch šancu hrať."
Zo zásad neubral
Svojej zásady sa tréner Tatrana Prešov držal aj v Doboji. "Pricestovali sme tam po pätnásťhodinovej ceste z Nemecka. Na hráčov doľahla aj preto únava. Napriek tomu sa vypli v prvom zápase so silným Chambery Savoie HB k dobrému výkonu. Kým Francúzi "točili" len deväť hráčov, ja som poslal na ihrisko všetkých z lavičky. Skrátka, v každom zápase ich chcem vidieť ako reagujú na zmeny systému hry, na súperov v rôznych situáciách."
Z tohto trendu D. Rašič neubral ani v zápase s víťazom Ligy majstrov FC Barcelona. "Prvý polčas, ktorý sme vyhrali, to bola z našej strany jedna herná fantázia. Kompletná "Barca" nám dala iba trinásť gólov, my sme jej strelili o päť viac. Fungovalo to teda v obrane i v útoku. Napriek tomu, že sa nám črtala šanca na veľký medzinárodný úspech, pokračoval som v testovaní tímu. Skúsili sme obranu "šesť nula" i ďalšie herné varianty, do hry zasiahli zase všetci hráči. Pravda, s výnimkou Radčenka, ktorý mal zdravotné ťažkosti. Nakoniec sme o päť gólov prehrali, ale získali sme všetci cenné skúsenosti."
Smerovanie ku kvalifikácii Ligy majstrov
Slovenský hádzanársky majster zanechal na TV turnaji šampiónov v Doboji dobrý dojem. Upútal najmä vyhraným polčasom nad Barcelonou, ale v silnej konkurencii európskych mužstiev šiestym miestom docielil solídny úspech.
"Všetko naše snaženie v tejto etape prípravy smeruje k domácej kvalifikácii o postup do základnej skupinovej fázy Ligy majstrov 3. - 4. septembra v Prešove. V nej by sme už chceli hrať v optimálnej forme s hráčmi, ktorí na tom budú z hernej stránky aktuálne najlepšie. S výkonmi hráčov v poli som zatiaľ celkom spokojný. Niečo na môj vkus ale budú musieť pridať brankári," dodal tréner hádzanárov Tatrana Prešov.
Najdôležitejšie správy z východu Slovenska čítajte na Korzar.sme.sk.